Virallinen lehti nro C 354 , 19/11/1998 s. 0032



KIRJALLINEN KYSYMYS E-0876/98 komissiolle esittäjä(t): Honório Novo (GUE/NGL) (26. maaliskuuta 1998) Aihe: Freixon sillalle johtavien teiden rakentamisesta aiheutuvien ympäristöhaittojen pitäminen mahdollisimman pieninä Viittaan kysymykseeni 3780/97 ((EYVL C 174, 8.6.1998, s. 126. )) ja muihin samasta aiheesta tehtyihin kysymyksiin ja muistutan komissiota siitä, että ympäristövaikutusten arviointikomitean johtopäätökset, jotka koskivat kahden Freixon - Carvalhosin sillalle johtavan tien rakentamista, sisälsivät vakuutuksen siitä, että urakoitsija on velvollinen lunastamaan valtatie 1:een (IP1) ja rakennettaviin teihin rajoittuvan maakaistaleen, joka liitettäisiin Vila Nova de Gaian luonnonpuistoon. Haluan muistuttaa komissiota myös siitä, että urakoitsija on tielaitos (Junta Autónoma das Estradas, JAE), joka on valtion laitos, ja näin ollen tämän viranomaisen on viime kädessä huolehdittava edellä mainitun velvollisuuden täyttämisestä. On myös pidettävä mielessä, että luonnonpuisto kuuluu Gaian kaupungille, joka vastaa sen toiminnasta ja rahoituksesta. Siksi on yllättävää, että Portugalin viranomaiset ovat ilmoittaneet komissiolle, että JAE:lla ei ole valtuuksia ostaa maata ja että ongelma tulisi ratkaista luonnonpuiston ja Gaian kaupunginvaltuuston välisellä sopimuksella. Portugalin hallitus näyttää itse asiassa väittävän, että elin (Gaian kaupunginvaltuusto), joka ei ole urakoitsija, olisi velvollinen ottamaan kantaakseen mainitun maakaistaleen ostamisesta aiheutuvat kustannukset, vaikka arviointikomitea on todennut, että vastuu on urakoitsijalla eli JAE:lla tai Portugalin hallituksella. Voiko komissio ilmoittaa lopullisen kantansa siitä, aikooko Portugalin hallitus täyttää velvollisuutensa ja ostaa kyseisen maakaistaleen, jotta noudatettaisiin ympäristövaikutusten arviointikomitean johtopäätöksiä, ja voiko komissio kertoa alustavan aikataulun tämän tehtävän suorittamiseksi? Komission jäsenen Ritt Bjerregaardin komission puolesta antama vastaus (13. toukokuuta 1998) Parlamentin jäsen viittaa aiempiin kysymyksiinsä E-2127/96 ((EYVL C 72, 7.3.1997. )) ja E-3780/97, ja kysyy tällä kertaa, aikooko Portugalin hallitus noudattaa velvoitettaan hankkia valtatie 1:een (IP1) ja sen sisääntuloväylöihin rajoittuvan maakaistaleen, joka liitettäisiin Vila Nova de Gaian kaupungin Parque Biológico -luonnonpuistoon, ja jos aikoo, millä aikataululla. Parlamentin jäsenelle on syytä vastata, että kuten komissio totesi jo edellisen vastauksensa yhteydessä, pakkolunastukseen sovelletaan yksinomaan kansallista lainsäädäntöä, eikä komissio siis voi puuttua asiaan. Näin ollen komissio ei voi ottaa kantaa siihen, että Portugalin viranomaisten mukaan hankeen toteuttamisesta vastaavalla yksiköllä Junta Autónoma das Estradasilla ei ole valtuuksia pakkolunastaa kyseistä maa-aluetta ja että ongelma tulisi ratkaista Parque Biológicon ja Vila Nova de Gaian kaupungin välisellä sopimuksella. Komissio kantaa kuitenkin parlamentin jäsenen tavoin huolta siitä, miten Portugalin viranomaiset toteuttavat ympäristövaikutusten arviointikomitean kertomuksessa mainitut toimenpiteet, ja on pyytänyt Portugalin viranomaisilta tietoja kyseisen maakaistaleen hankintaan liittyvien toimenpiteiden edistymisestä.